A. Belousovová, podpredsedníčka NR SR: (2008-12-02):
Položte a zodpovedajte si otázku, ako to potom nepriaznivo dopadá napr. aj na podnikanie na juhu Slovenska, keď žijeme v období Schengenu, keď je voľný pohyb osôb v celej Európskej únii, resp. v európskom hospodárskom priestore. To si snáď myslíte, že kapitál, ktorého na juhu málo, a, samozrejme, investície by sa tam zišli, potrebuje dvojjazyčnosť pri tlmočení alebo dokonca dvojitú, resp. dvojjazyčnú administratívu, aby sa tam mohol uplatniť? Ako poradíte turistovi, ktorý príde na toto územie? Chceme priťahovať na Slovensko turistov. Poradíte mu geografickým názvom, ktorý nenájde v žiadnej mape? Ten turista bude asi taký vyzmätkovaný, že sa na Slovensko už nevráti. Zrejme aj vám vyhovuje, aby občania stále chodili pracovať do Maďarska. Vyhovuje vám, že z titulu neznalosti alebo nedostatočnej znalosti úradného jazyka sa im sťažujú podmienky a obchodný priestor pre podnikanie. Vyhovuje vám, že sa takto vytvára akási sociálna a ekonomická príslušnosť k Maďarsku. Obrátila by som sa zrejme, hoci zbytočne, na poslancov SMK a požiadala by som ich, aby už konečne začali rozumne a ľudsky uvažovať a nerobili z detí a ich rodičov a občanov politických rukojemníkov. Je to scestné a škodlivé pre občanov ako maďarskej národnosti, tak aj slovenskej národnosti. Ale je to zlé aj pre ekonomický, sociálny rozvoj týchto regiónov, ktoré sociálno-ekonomický rozvoj na juhu Slovenska ako soľ potrebujú. To vám však vo vašej akejsi nacionálnej politike asi nepripadá príliš zaujímavé. Mne sa niekedy zdá, že naozaj idete cestou, že čím horšie, tým lepšie pre vás. Z týchto dôvodov Slovenská národná strana stojí za rozhodnutím ministra školstva pána Mikolaja, ktorý svojím rozhodnutím podľa nás len napráva to, čo v oblasti výučby detí maďarskej národnosti na Slovensku nás vracalo do hlbokej a nebezpečnej minulosti. Ja osobne preto nepodporím návrh SMK, ale ani žiadne jeho „vylepšenie“, pretože čo je zlé, to sa vylepšiť nedá. Je to neprijateľné, pretože ak pristúpime na túto politickú hru SMK, ja sa budem pýtať, čo príde potom. Potom budeme meniť katastrálny zákon a všetko ostatné a budeme tu mať naozaj Babylon? Ja som mala minulý týždeň stretnutie s určitými hosťami zo zahraničia a vždy možno ten pohľad zvonku je taký objektívnejší na nás. A keď sme sa rozprávali o tom, že čo akurát v parlamente, tuná zaujíma slovenskú spoločnosť, tak som popisovala, že je to problém týchto učebníc. Môžem vám povedať, že trošku udivene na mňa vyvalili oči a spýtali sa ma, že vy naozaj nemáte čo v tom období finančnej a ekonomickej krízy vo svete čo robiť? Chcela by som vás preto poprosiť, riešme problémy, ktoré ľudí zaujímajú, nerobme zo Slovenska Babylon, ale ani kocúrkovo, ktoré sa zaoberá podružnými problémami. Pán Bugár hovoril, že riešenie je v spolužití. No ale v tom spolužití sa musia ľudia rozumieť a jednoducho vy nemôžete mať nič proti učebniciam, kde ešte nakoniec je aj prekladový slovník. Možno vám to vadí preto, lebo tu už nie je fotka pána Duraya alebo SMK. Viete, lenže tu už bol potrebný priestor na veci. Aj vy ste tam v tom texte. Ja vám to ukážem. Potom takisto pán Miklós hovoril o tom, že tie názvy sú súčasťou kultúrneho dedičstva. Však si noste v duši to kultúrne dedičstvo. Kto vám ho berie? Len deti nepleťte, aby sa stali plnoprávnymi občanmi Slovenskej republiky. (Reakcia z pléna.) Prečo nie? To je taký môj logický nejaký vývod tiež alebo názor. Viete, o chvíľočku potom prídu Rómovia, prídu Rusíni a naozaj Slovensko bude kocúrkovo, lebo budeme smiešne vyzerať dovnútra aj navonok a budeme Babylon. A viete, ako potom dopadol Babylon? Pre mňa je odpoveď jednoznačná: Aké iné názvy? Ale tak vám to povie aj hocijaký cudzinec. Veď všetky tie mestá, pohoria, rieky a všetky tie geografické prvky, ktoré chcete premenovať, sú a budú súčasťou Slovenska. Tak logicky sa pýtam: Prečo iný názov? Sme občania slovenského štátu. Prečo to potrebujeme mať v inom jazyku? Ja to nechápem a nikdy chápať nebudem. Ďakujem za pozornosť. (Potlesk.)